ตรวจเข้มเครื่องชั่งน้ำหนักกระเป๋าทุกสนามบิน หวังสร้างความเป็นธรรมแก่ประชาชนที่เดินทางในช่วงเทศกาลปีใหม่
ร้อยตรี จักรา ยอดมณี รองอธิบดีกรมการค้าภายใน เปิดเผยภายหลังลงพื้นที่ตรวจสอบเครื่องชั่งน้ำหนักกระเป๋าสัมภาระก่อนขึ้นเครื่องบิน ณ ท่าอากาศยานดอนเมือง ว่า ในช่วงเทศกาลปีใหม่นี้คาดว่าจะมีประชาชนเดินทางกลับภูมิลำเนา รวมถึงเดินทางท่องเที่ยวโดยเครื่องบินเป็นจำนวนมาก จึงได้ลงพื้นที่พร้อมสั่งการให้นายตรวจชั่งตวงวัดในส่วนภูมิภาค ดำเนินการตรวจสอบเครื่องชั่งในสนามบินพาณิชย์ ทั้ง 33 แห่งทั่วประเทศ ซึ่งมีเครื่องชั่งน้ำกระเป๋ารวมกว่า 1,000 เครื่อง ในจำนวนนี้เป็นเครื่องชั่งที่ใช้งานที่ท่าอากาศยานดอนเมือง 200 เครื่อง เพื่อให้มั่นใจว่าประชาชนที่เดินทางไป-กลับ ต่างจังหวัดหรือต่างประเทศได้รับความเป็นธรรม เนื่องจากน้ำหนักของกระเป๋าสัมภาระ มีผลต่อการเรียกเก็บค่าธรรมเนียมเพิ่มเติมของสายการบิน ทั้งนี้ ที่ผ่านมา ได้รับความร่วมมือจากกรมท่าอากาศยาน และบริษัทท่าอากาศยานไทย จำกัด (มหาชน) เป็นอย่างดีมาโดยตลอด โดยตรวจสอบให้คำรับรองเครื่องชั่งน้ำหนักกระเป๋าทุก 2 ปี เช่นเดียวกับเครื่องชั่งประเภทอื่นๆ ซึ่งเครื่องชั่งที่ผ่านการตรวจสอบให้คำรับรองแล้ว จะมีสัญลักษณ์เป็นสติกเกอร์ ตราครุฑ ของสำนักงานกลางชั่งตวงวัด กรมการค้าภายใน ติดอยู่ที่เครื่องชั่ง อย่างไรก็ตาม หากผู้ที่ใช้เครื่องชั่ง โดยที่รู้อยู่ว่าเครื่องชั่งนั้นแสดงผลผิดหรือไม่เที่ยงตรงเกินกฎหมายกำหนด ต้องระวางโทษจำคุกไม่เกิน 6 เดือน หรือปรับไม่เกิน 20,000 บาท หรือทั้งจำทั้งปรับ หากประชาชนพบเห็นการใช้เครื่องชั่งที่ไม่ได้มาตรฐาน สามารถแจ้งสายด่วน 1569 กรมการค้าภายใน หรือสำนักงานพาณิชย์จังหวัดทั่วประเทศ